Det giver rigtig god mening at indføre et indrejseforbud i Syrien og skærpe strafferammen for syrienskrigere markant.

Sådan lyder det fra både Socialdemokratiet, Dansk Folkeparti og De Konservative, efter at justitsminister Søren Pind (V) har lagt et sådant forslag på bordet.

- Det ligger i direkte forlængelse af det, vi selv foreslog, så derfor bakker vi selvfølgelig op om det, men vi er ikke færdige her, for terroristerne udvikler sig hele tiden og finder nye metoder. Derfor skal vi hele tiden være i hælene på dem og to skridt foran, siger retsordfører Trine Bramsen (S).

Læs også : Pind klar med forbud mod at rejse til Syrien

Hun mener ikke, at der er grund til at bekymre sig over, at eksempelvis journalister og nødhjælpsarbejdere kan komme til at vente længe på at indrejsetilladelse i Syrien.

Der er brug for at vi trækker en klar streg i sandet Peter Kofod (DF)

- Det er en rimelig pris at betale i kampen mod terror, og i kampen for vores demokratiske værdier. Det er nødvendigt at tage det tunge skyts i brug mod dem, der åbenlyst præver at ødelægge vores demokrati, siger Trine Bramsen.

Også Dansk Folkeparti har længe efterlyst hårdere metoder over for personer, der drager i krig i Syrien, og roser justitsministeren.

- Det er et glimrende forslag, for det stopper for den trafik af dem, der tror, de skal ned at kæmpe for Islamisk Stat eller andre grupper, som Danmark de facto er i krig med. Der er brug for at vi trækker en klar streg i sandet, siger retsordfører Peter Kofoed (DF):

- Det gode er, at vi sikrer, at der ikke længere er terrorturisme, hvor folk ikke længere kan rejse ned og gå i krig for terrororganisationer og komme tilbage og bruge Danmark som en varmestue, siger han.

Hos De Konservative giver forslaget også mening:

- Der er stor risiko for, at de kommer til at kæmpe med Islamisk Stat eller andre terrororganisationer. Syrien befinder sig i en situation, hvor der er kaos, og vi har set i Belgien og Frankrig, at unge mennesker har været i landet og efterfølgende udfører terroraktioner, siger udenrigsordfører Naser Khader (K).

Læs også : Blå partier presser Pind om hurtigt indrejseforbud til Syrien

Justitsministeren lægger også op til at hæve strafferammen til 10 års fængsel for personer, der lader sig hverve til terrorisme eller fremmer terrorisme ved at tilslutte sig en væbnet styrke. I dag er strafferammen 6 års fængsel.

Et forslag, der også får ros med på vejen af både Socialdemokratiet og Dansk Folkeparti.

- Vi er godt tilfredse med, at straffen sættes op. Med den her lov gør vi det, at vi sætter en grænse, så man ikke bare sætter en stopper for, at folk drager i krig, men vi også det, at hvis man skulle finde på at gøre det alligevel, så venter der en massivt strengere straf for det, siger Peter Kofoed.